Ritratt: DOI: Pierre Sammut  Il-Federazzjoni Maltija għall-Motorsport se tibbenefika minn €100,000 f'għotja mill-iskema tal-Parteċipazzjoni Internazzjonali li hija amministrata minn SportMalta biex ikunu jistgħu jintużaw biex jieħdu sehem f'kompetizzjonijiet barra minn Malta. Dan tħabbar mis-Segretarju Parlamentari għall-Isport, ir-Rikreazzjoni u l-Għaqdiet Volontarji Clifton Grima waqt żjara fit-trakka tal-go karts f'Ħal Far waqt il-provi tal-Kampjonat Nazzjonali tal-Karting. Is-Segretarju Parlamentari saħaq kif fl-aħħar snin, permezz ta' SportMalta, l-assistenza finanzjarja lil diversi setturi sportivi kibret b'mod konsiderevoli. Huwa kompla jgħid li l-assistenza finanzjarja sabiex l-atleti tal-motorsport jipparteċipaw barra minn Malta żdiedet b'iktar mid-doppju fl-aħħar erba' snin. Il-President tal-Federazzjoni Maltija għall-Motorsport Duncan Micallef, laqa' din is-somma b'sodisfazzjon u rringrazzja lill-kumitati u klabbs tal-ħidma tagħhom. Huwa kompla jgħid kif illum għaddej it-taħriġ għall-Kampjonat Nazzjonali tal-Karting, li hu l-ewwel kampjonat li qed jiġi organizzat b'mod konġunt bejn Karting Club Malta, Island Karting Club u l-Federazzjoni Maltija għall-Motorsport. Il-Viċi Segretarju Oliver Attard spjega kif dawn il-fondi se jitqassmu bejn il-klabbs tal-motorsport u li sa issa hemm 25 applikazzjoni sabiex jingħataw parti minn dawn il-fondi u jipparteċipaw f'kompetizzjonijiet internazzjonali.